ຮອງນາຍົກລັດຖະມົນຕີ ຕ້ອນຮັບ ຜູ້ຕາງໜ້າອົງການ ສປຊ ວ່າດ້ວຍ ການຕ້ານຢາເສບຕິດ ແລະ ອາຊະຍາກຳ
ວັນທີ 13 ກັນຍາ 2022, ພົອ ວິໄລ ຫຼ້າຄໍາຟອງ ກໍາມະການກົມການເມືອງສູນກາງພັກ, ຮອງນາຍົກລັດຖະມົນຕີ, ລັດຖະມົນຕີ ກະຊວງປ້ອງກັນຄວາມສະຫງົບ ແຫ່ງ ສປປ ລາວ ພ້ອມດ້ວຍຄະນະ ໄດ້ຕ້ອນຮັບການເຂົ້າຢ້ຽມຂໍ່ານັບຂອງ ທ່ານ ເຈລາມີ ດາກລາສ ຜູ້ຕາງໜ້າອົງການສະຫະປະຊາຊາດ (ສປຊ) ວ່າດ້ວຍ ການຕ້ານຢາເສບຕິດ ແລະ ອາຊະຍາກໍາ ປະຈໍາພາກພື້ນອາຊີຕາເວັນອອກສຽງໃຕ້ ແລະ ພາກພື້ນປາຊີຟິກ ພ້ອມດ້ວຍຄະນະ ທີ່ໄດ້ເດີນທາງມາເຄື່ອນໄຫວເຮັດວຽກຢູ່ ສປປ ລາວ ໃນລະຫວ່າງວັນທີ 12-15 ກັນຍາ 2022.
ທ່ານ ເຈລາມີ ດາກລາສ ໄດ້ກ່າວຈຸດປະສົງຂອງການມາເຄື່ອນໄຫວເຮັດວຽກຢູ່ ສປປ ລາວ ວ່າ:
ເພື່ອປຶກສາຫາລືກ່ຽວກັບ ວຽກງານດ້ານອາຊະຍາກຳຂ້າມຊາດ ໃນພາກພື້ນ ແລະ ພາຍໃນປະເທດ ໂດຍສະເພາະ ບັນຫາການຄ້າຂາຍສິ່ງເສບຕິດ ແລະ ສິ່ງທີ່ຜິດກົດໝາຍ ລວມໄປເຖິງການຈັດຕັ້ງປະຕິບັດບັນດາກິດຈະກຳຂອງ ໂຄງການພັດທະນາທາງເລືອກ ໃນ ສປປ ລາວ, ເປັນການຍົກລະດັບການປະສານງານ ແລະ ການຮ່ວມມືແບບສອງຝ່າຍ ລະຫວ່າງ ອົງການສະຫະປະຊາຊາດ ວ່າດ້ວຍ ການຕ້ານຢາເສບຕິດ ແລະ ອາຊະຍາກໍາ ກັບບັນດາພາກສ່ວນທີ່ກ່ຽວຂ້ອງໃນ ສປປ ລາວ, ເວົ້າສະເພາະ ແມ່ນກຳລັງປ້ອງກັນຄວາມສະຫງົບ ເພື່ອສືບຕໍ່ຮ່ວມມືກັນໃນການແກ້ໄຂບັນຫາຢາເສບຕິດ ແລະ ອາຊະຍາກໍາ ໃນພາກພື້ນອາຊີຕາເວັນອອກສຽງໃຕ້ ແລະ ພາກພື້ນປາຊີຟິ; ພ້ອມທັງຍິນດີສະໜັບສະໜູນ ລັດຖະບານລາວ ແລະ ທຸກກິດຈະກຳທີ່ກະ ຊວງປ້ອງກັນຄວາມສະຫງົບ ຈະຈັດຕັ້ງປະຕິບັດໃນການແກ້ໄຂບັນຫາຢາເສບຕິດ ເພື່ອເຮັດໃຫ້ບັນຫາຢາເສບຕິດຫຼຸດໜ້ອຍຖອຍລົງ ແລະ ໝົດໄປຈາກສັງຄົມ.
ໂອກາດນີ້, ພົອ ວິໄລ ຫຼ້າຄໍາຟອງ ໄດ້ຕີລາຄາສູງຕໍ່ການພົບປະຢ້ຽມຂໍ່ານັບຂອງ ທ່ານ ເຈລາມີ ດາກລາສ ທີ່ໄດ້ເດີນທາງມາຢ້ຽມຢາມ ແລະ ເຮັດວຽກຢູ່ ສປປ ລາວ ໃນຄັ້ງນີ້ ພ້ອມທັງລາຍງານສະພາບການເຄື່ອນໄຫວ ແລະ ແກ້ໄຂບັນຫາຢາເສບຕິດຢູ່ ສປປ ລາວ ໂດຍສະເພາະແມ່ນໄລຍະນີ້ທີ່ລັດຖະບານ ກໍຄື ກໍາລັງປ້ອງກັນຄວາມສະຫງົບ ພວມສຸມໃສ່ຈັດຕັ້ງປະຕິບັດວາລະແຫ່ງຊາດ ວ່າດ້ວຍ ການແກ້ໄຂບັນຫາຢາເສບຕິດ.
ໂດຍໃນໄລຍະຜ່ານມາ, ທຸກພາກສ່ວນໄດ້ມີສ່ວນຮ່ວມໃນການແກ້ໄຂບັນຫາຢາເສບຕິດຢ່າງຈິງຈັງ ແລະ ເປັນຮູບປະທໍາ ເຊິ່ງເຫັນໄດ້ວ່າ ມີຜົນສຳເລັດຫຼາຍດ້ານ ເປັນຕົ້ນແມ່ນສາມາດແກ້ໄຂເປົ້າໝາຍລັກລອບຄ້າຂາຍຢາເສບຕິດ ຢູ່ບັນດາເຂດຈຸດສຸມເປົ້າໝາຍ ໄດ້ເປັນຈໍານວນຫຼາຍ, ສຸມໃສ່ຕິດຕາມກວດກາເປົ້າໝາຍມົ້ວສຸມຢາເສບຕິດ ຢູ່ບັນດາທ້ອງຖິ່ນທີ່ເປັນຈຸດຫຼ່ໍແຫຼມ, ເຂດທີ່ມີຊາຍແດນຕິດຈອດ ເພື່ອສະກັດກັ້ນການລັກລອບຄ້າຂາຍຢາເສບຕິດ ໃຫ້ໝົດໄປຈາກສັງຄົມ, ເຮັດໃຫ້ ສປປ ລາວ ມີຄວາມສະຫງົບ ແລະ ເປັນລະບຽບຮຽບຮ້ອຍໂດຍພື້ນຖານ.